CELEX: 62012TN0492
Language: mt
Date: 2012-11-12 00:00:00
Title: Kawża T-492/12: Rikors ippreżentat fit- 12 ta’ Novembru 2012 — von Storch et vs BĊE

2.2.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 32/18
            
         Rikors ippreżentat fit-12 ta’ Novembru 2012 — von Storch et vs BĊE
   (Kawża T-492/12)
   2013/C 32/29
   Lingwa tal-kawża: il-Ġermaniż
   
      Partijiet
   
   
      Rikorrenti: Sven A. von Storch (Berlin, il-Ġermanja) u 5 216 oħra (rappreżentanti: M. Kerber u B. von Storch, avukati)
   
      Konvenut: Bank Ċentrali Ewropew
   
      Talbiet
   
   
               —
            
            
               tiddikjara li d-deċiżjonijiet tal-Bank Ċentrali Ewropew tas-6 ta’ Settembru 2012, dwar l-ispeċifikazzjonijiet tekniċi li jirrigwardaw tranżazzjonijiet monetarji f’titoli tal-Eurosistema fis-swieq sekondarji tad-dejn sovran huma inkompatibbli mal-Artikoli 123 sa 125 TFUE, tiddikjara l-effett legali taħt l-Artikolu 264 TFUE u tipprevjeni l-implementazzjoni ulterjuri tad-deċiżjoni;
            
         
               —
            
            
               tiddikjara li d-deċiżjoni tal-Bank Ċentrali Ewropew tas-6 ta’ Settembru 2012, dwar il-miżuri supplementari intiżi għaż-żamma tad-disponibbiltà tal-garanziji sabiex jinżamm l-aċċess tal-kontropartijiet għat-tranżazzjonijiet monetarji f’titoli tal-Eurosistema hija inkompatibbli mal-Artikoli 123 sa 125 TFUE, tiddikjara l-effett legali taħt l-Artikolu 264 TFUE u tipprevjeni l-implementazzjoni ulterjuri tad-deċiżjoni;
            
         
               —
            
            
               tikkundanna lill-konvenut għall-ispejjeż skont l-Artikolu 87(2) tar-Regoli tal-Proċedura.
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw il-motivi segwenti.
   
               (1)
            
            
               Id-deċiżjonijiet inkwistjoni jiksru l-Artikoli 123 sa 125 TFUE. F’dan ir-rigward, ir-rikorrent isostnu li l-Artikolu 123 TFUE jipprojbixxi l-ikkwantifikar tal-valur tad-dejn pubbliku u li, kif jirriżulta mir-Regolament (KE) Nru 3603/93 (1), din il-projbizzjoni għandha applikazzjoni ġenerali, jiġifieri tkopri kemm swieq primarji u kemm sekondarji.
            
         
               (2)
            
            
               Il-BĊE kiser ukoll l-Artikolu 127 TFUE. Ir-rikorrenti jsostnu li l-mandat tal-BĊE f’dak li jirrigwarda politika monetarja għandu l-għan ta’ stabbiltà tal-prezzijiet. Bl-implementazzjoni tal-miżuri l-BĊE qed jopera politika fiskali u għalhekk qed jaġixxi ultra vires.
               
            
         
               (3)
            
            
               Barra minn hekk, id-deċiżjonijiet ikkontestati huma inkompatibbli mal-Protokoll (Nru 27) dwar is-suq intern u l-kompetizzjoni (2), flimkien mal-Artikolu 51 TUE. Skont ir-rikorrenti, ix-xiri ta’ titoli pubbliċi maħruġa minn Stati fi kriżi finanzjarja huwa intervent dirett f’parti minn suq li huwa kkaratterizzat minn provvista eċċessiva. Dan ix-xiri huwa tnaqqis artifiċjali fil-provvista, li għandu effett korrispondenti fuq il-qliegħ minn dawn it-titoli u għalhekk ma humiex kompatibbli mal-prinċipju li ma jkunx hemm distorsjoni tal-kompetizzjoni.
            
         
               (4)
            
            
               Il-BĊE aġixxa bi ksur tal-Artikolu 130 TFUE flimkien mal-Artikolu 7 tal-Istatut tas-SEBĊ u tal-BĊE (3), minħabba li kien hemm pressjoni fuq il-President tal-BĊE sabiex jadotta d-deċiżjonijiet ikkontestati.
            
         
               (5)
            
            
               Ix-xiri ta’ dejn sovran li ma jkunx motivat minn kunsiderazzjonijiet ta’ politika monetarja iżda ta’ politika fiskali u li ma jkunx intiż sabiex tinżamm l-istabbiltà tal-prezzijiet, jaffettwa s-swieq u b’hekk jipperikola l-fiduċja f’politika monetarja indipendenti. Skont ir-rikorrenti, mill-qafas legali tal-Unjoni Monetarja Ewropea jirriżulta dritt suġġettiv li ma jkunx hemm aġir li jmur manifestament kontra l-istabbiltà u li jkun b’mod partikolari inkompatibbli mal-Artikoli 123 u 125 TFUE.
            
         
      (1)  Regolament tal-Kunsill (KE) Nru 3603/93, tat-13 Diċembru 1993, li jistabbilixxi d-definizzjonijiet għall-applikazzjoni tal-projbizzjonijiet previsti fl-Artikoli 104 u 104b (1) tat-Trattat (ĠU Edizzjoni Speċjali bil-Malti, Kapitolu 10, Vol. 1, p. 27).
   
      (2)  ĠU 2010, C 83, p. 309.
   
      (3)  Protokoll (nru 4) dwar l-istatuti tas-Sistema Ewropea ta’ Banek Ċentrali u tal-Bank Ċentrali Ewropew (ĠU 2010, C 83, p. 230).